**Eisteddfod yr Urdd Dur a Môr 2025**

**Cystadleuaeth 333: Barddoniaeth Bl 12 a Bl 13**

**Beirniad: Cleif Harpwood**

*Rhagarweiniad*

Daeth deg o gerddi i law yn y gystadleuaeth hon, ac roedd yn bleser eu darllen.

Nid oedd yn syndod, o ystyried y testun, i’r mwyafrif o’r cerddi ymdrin â’r argyfwng sy’n wynebu cymunedau Cymraeg yn y Gymru wledig; darnau sy’n ymdrin yn angerddol â cholli etifeddiaeth, treftadaeth a thir. Dim ond tri o’r beirdd fentrodd ddehongli’n wahanol, a rhaid dweud taw dwy o’r cerddi hyn greodd yr argraff fwyaf arnaf. Cystadleuaeth arbennig ar y cyfan, diolch i bob un o’r cystadleuwyr am y fraint o gael darllen eu gwaith.

Dyma ychydig sylwadau ar y cerddi yn y drefn y derbyniais nhw.

**1.Y Ddafad Ddu**

Cerdd rymus, hiraethus. Cawn ddarlun o fferm sydd i’w gwerthu, yn wag o’i theulu a’i hanifeiliaid, ei thiroedd yn llonydd. Ceir agoriad trawiadol i’r gerdd; *‘Gwawrio tawel,*

*Nid yw’r pridd yn galw mwyach’.* Da oedd gweld defnydd o eiriau tafodieithol, *‘y porfa’n pydru’n y perci’*.Mae’n ddarn emosiynol, gan mai anobaith yw bwrdwn ei neges; *‘Mae'r tir ar werth,* *dim etifeddiaeth,* *gobeithion wedi chwalu,* *dyfodol ar goll.’.* Y diweddglo, ychydig yn oremosiynol efallai? Wedi dweud hynny, cerdd rymus.

**2. Aberhonddu – *‘Megis fy nghlais’***

Cerdd ddwys sy’n llawn delweddau tywyll. ‘*Cysgais yn effro bob nos wrth i'r hunllefau ymgartrefi.’*Disgrifiad o brofiad trawmatig iawn sydd yma ond ceir datrysiad neu oleuni ar ddiwedd y darn. Ambell linell drawiadol, *‘Mae distawrwydd yn fraint i’r ffwl sy’n mynnu ei dderbyn’*, ond anodd oedd dehongli’r hyn sydd y tu ôl i feddyliau du gwrthrych y gerdd. *‘Arferion y gwallgof yw’r label mynegwyd’.* Tybiwn mai rhyw drefn neu awdurdod sy’n gyfrifol am ei wewyr – *‘Yw’r system erchyll am werthu fy ngwerthoedd?’* Er bod y gwaith yn llawn delweddau trawiadol, ac fe ddennodd y gerdd fy sylw yn syth, mae’r diffyg cyswllt rhwng y profiad a thestun y gystadleuaeth yn creu amwysedd, ac mae hynny’n drueni gan fod ‘na gryn addewid yma. Dalied ati.

**3. Blodeuwedd**

Darn o farddoniaeth cynnil a sensitif. Nid tir neu eiddo sydd ‘ar werth’ yma ond person. Mae’r bardd yn hoelio’n sylw yn syth â’i ddisgrifiad o’r putain yn ei ffenest; *‘Y ddinas yn ei hamgylchynu, ffigwr wedi fframio – wedi ei chaethiwo i'r ffenest, yn fasg o wên ffug.’* Delweddu cryf ac ymdriniaeth aeddfed o destun heriol, *‘Arian yn prynu’r hawl i gyffwrdd, i brofi, i feddiannu’.* Dyma fardd sy’n ymdrin â geiriau’n gelfydd, a cherdd sydd wedi ei chynllunio’n ofalus. Darlun byw o fyd tywyll iawn, a’r awdur yn ein hatgoffa’n bwerus wrth gloi, *‘Wrth i gochni’r awyr ddychwelyd, a’r golau’n tanio, ail fyw’r un hen stori dro ar ôl tro’.* Gwaith arbennig, gan obeithio y cawn glywed mwy o waith Blodeuwedd yn y dyfodol. (Awgrym; ‘*Nid yw hi’n berson bellach’)*

**4. Glan y Don**

Darlun trist o gartref sy’n cael ei wagu ar gyfer ei werthu - cartre Nain a Thaid. Tŷ sy’n llawn atgofion, man a fu’n rhan bwysig o fywyd teulu cyfan. Sonir am yr hafau ar y traeth gerllaw - *‘pob ton yn atgof o orffennol melys’*. Yn gymysg â’r atgofion mae ‘na ddicter wrth gyfeirio at yr arwydd ‘Ar werth’ o flaen y tŷ, a’r *‘fwltwriaid’* estron fydd yn heidio i’w brynu. Mae ‘na gyffyrddiadau annwyl iawn yn y darn, yn enwedig wrth sôn am y teulu; *‘Cariad y teulu yn gadwyn dynn, Y bod gyda'n gilydd, oedd werthfawr fan hyn’.* Gwych.

**5. Hafren – ‘Adref’**

Mae cerdd Hafren eto’n dilyn thema sy’n gyffredin i nifer o gyfansoddiadau’r gystadleuaeth, sef gwerthu cartref teuluol. Cerdd sy’n llifo, yn darllen yn rhwydd iawn ac ynddi ddelweddau hyfryd. Hoffais yn fawr y llinell agoriadol; *‘Arwydd ‘Ar werth’ yn rhoi stamp ar lawnt y tŷ’*. Mae’na gyffyrddiadau trawiadol eraill megis, *‘Marciau ein taldra, Pob llinell yn stori’,* a *‘Pennod newydd i deulu newydd’*. Amharwyd ar lif y gerdd tua’r diwedd, *‘Tra bod y gorffennol yn aros ar ei hôl hi. Yn aros i gael ei chofio’*, trwsgl braidd, ac mae angen diwyg ar y llinell olaf. Ond llawer i’w ganmol.

**6. Lodes**

Mae’r bardd yn mynegi tristwch ac anfodlonrwydd am fod tŷ Mamgu i’w werthu. Mae ‘na ddicter a geiriau chwyrn yn agoriad y gerdd, *‘Holl atgofion fy mhlentyndod, I’w prynu’n* *rhad ar wefan cyfalafiaeth’* a geiriau anghynnes i’r sawl fydd yn prynu’r hen gartref, *‘Cei blannu dy wreiddiau, diwreiddiau ar y darn hwn o dir, lle gynt y bu’n teulu ni’.* Yna ceir newid naws, a chynhesu wrth gofio Mamgu, ac atgof synhwyrus ohoni, *‘Arogl hen bersawr Mamgu yn gymylau o lafant a lili’r dyffryn’*. Hoffais yn fawr; *‘Hen fwlyn pres y drws yn sgleinio, wedi treulio’n euraidd felyn gan fysedd y gorffennol’*, a’r sylweddoliad y byddai’r drws yn y pendraw i’w daflu *‘I grombil sgip y symud tŷ’.*Yna, ar ddiwedd y gerdd, derbyn yr anorfod, yn glo taclus iawn i’r gwaith. Cerdd hyfryd.

**7.Myfanwy – Cartref ar werth**

Mae awdur y gerdd yn disgrifio tŷ sydd ar werth yn ei gynefin, tŷ ar lan môr a fu’n gartref i fardd a chenedlaetholwr. Mae’n ofni taw i berchnogaeth dieithriaid yr eith yr aelwyd wag. Disgrifir y llif o estroniaid i’w gymuned fel *‘cysgod yn troi’n gwmwl parhaol, bygythiol’.* Cerdd syml o ran strwythur, yn adrodd ei stori’n gynnil a chawn ambell gyffyrddiad trawiadol, y tŷ gwag yn cael ei ddisgifio fel *‘Carchar heb orfoledd, heb gynhesrwydd clyd’*. Mae ‘na gywair hiraethus i’r darn, yr awdur yn llwyddo i gyfleu tristwch y sefyllfa. Mae’r ddelwedd o’r môr yn rhuo a’r niwl yn wylo yn angladd y *Gymraeg anghysbell* yn gampus.

**8. Na – Ar werth**

Cerdd gynhwysfawr, cerdd genedlaetholgar, cerdd brotest. *‘Byddin o arwyddion ‘Ar werth’,* *yn gormesu a gwenwyno ein gwlad’* yw llinell agoriadol y darn - delwedd drawiadol. Mae’r awdur yn ymdrin â nifer o bynciau llosg y Gymru gyfoes, ail gartrefi, sefyllfa’r iaith, a hefyd yn ein hatgoffa am anghyfiawnderau’r gorffennol, Tryweryn, Aberfan. Cerdd angerddol sydd ar brydiau’n bregethwrol, gellir fod wedi crynhoi tipyn ar gynnwys y gerdd a datgan ei safiad mewn modd llawer mwy cynnil a chryno, *ond* mae ‘na lawer i’w ganmol hefyd. Roeddwn i’n hoffi’r diweddglo yn fawr. *‘Nid yw ein Cymru ni na’r hyn â berthyn iddi ar werth.. Ar fenthyg ydi i’r rhai sydd yn ei gwerthfawrogi…Ond byth bythoedd ar werth’.* Da iawn.

**9. Niclas Bach**

Un o’r cerddi prin yn y gystadleuaeth nad yw’n ymdrin ag ail gartrefi a’r mewnlifiad.

Dyma gyfalafwr o fardd sydd am wneud ei ffortiwn, a hynny trwy fasnachu ar y we. Gellid dweud ei fod yn dipyn o *‘Del Boy’*. Mae am chwilio am fargeinion i’w gwerthu *‘am ddwbl, na, teirgwaith y pris’.* Mae ganddo bartner yn ei fusnes hefyd, ei famgu. Mae’r cyw filiwnydd â’i olygon ar fywyd bras - Ferrari, gwyliau pum seren a phlasty haf.

Cerdd ysgafn, llawn hiwmor â thro yn ei chynffon. Fe wnaeth adolygiad *‘Angry’* wneud i mi chwerthin yn uchel a hefyd y gwpled olaf – *‘Er gwaethaf fy ymdrech i wneud punnoedd di-ri, er mwyn gwneud fy miliwn bydd eisiau Plan B!’.* Dal i chwerthin – da iawn

**10. Tecwyn**

Cerdd ddwys iawn, y bardd yn mynegi barn ddiflewyn ar dafod ar dranc y Gymraeg, Hoffais y cwestiynu heriol ar gychwyn y darn, *‘Mae colli* *yn air rhyfedd, onid yw’n arwain at fedd?* Yna’n dreiddgar, *‘Nid yw’n debyg bod gobaith, beth fydd Cymru heb yr iaith?’*

Mae nifer o linellau’n gafael yn y gerdd hon, *‘Mae gwarth o fewn gwerthu gwlad’* a *‘ai archfarchnad yw’r wlad hon?’* Llinellau pwerus ac angerddol, yn cyfleu neges y gerdd yn gryno ac yn gynnil*.* Diolch Tecwyn am ein herio, ninnau’r ‘*Taeogion sydd llawn rhagrith’*

**Y dyfarniad**

Cystadleuaeth safonol iawn. Roedd yna rinweddau yn perthyn i bob un o’r cerddi a ddaeth i law. Does gen i ddim amheuaeth mai *Blodeuwedd* sy’n deilwng o’r wobr gyntaf. Am ei hiwmor a’i ddyfeisgarwch, rwy’n gosod *Niclas bach* yn ail. Mi fues i’n pendroni am sbel pwy oedd yn hawlio’r trydydd safle, ai *Lodes, Glan y Don* ynte *Hafren*? Cael a chael oedd hi, ond Lodes a orfu yn y pendraw. Llongyfarchiadau i’r tri ddaeth i’r brig a phob canmoliaeth i’r cystadleuwyr eraill.

***1af Blodeuwedd. 2il Niclas bach 3ydd Lodes***